《甲子正月十九日韦斋用松岑险韵诗见贻步韵作答》
清代·李祖年

我似桃源人，久已忘秦汉。曝檐咬菜根，深禁作烦蒜。

感时时一吟，不忌乌台案。鸣鹤久在林，弃薪难供爨。

偶作朋樽招，新旧雨各半。狂来恣涂抹，狼籍似画墁。

坐中多豪英，诗城作桢干。斗韵费与金，搏狮气尤悍。

干将与莫邪，不知几辟灌。勇夫或再厉，怯者颜已汗。

丑效西施颦，精愧稽康锻。敢诩步后尘，聊供君一撺。

作者简介：李祖年，字搢臣，武进人。光绪甲午进士，改庶吉士，授文登知县，历官汾州知府。